Maloljetnik izbo ljude: Obitelji ozlijeđenih stigle ispred policije

Policija je potvrdila da su uhitili maloljetnu osobu koja je u noći na nedjelju u kafiću u Slatini oštrim predmetom napala i ozlijedila šestero ljudi. Jedan maloljetnik je teže ozlijeđen

<p>Policijska uprava Virovitičko – podravska potvrdila je u nedjelju da su uhitili maloljetnika koji je tijekom noći sa subote na nedjelju u kafiću u Slatini oštrim predmetom napao i ozlijedio šest mlađih ljudi, od kojih je jedan zbog teške ozljede zadržan u bolnici.</p><p>- Provedenim obavijesnim razgovorima, utvrđeno je da je u prostoru ugostiteljskog objekta došlo do fizičkog sukoba između maloljetnika i nekoliko mlađih osoba pri čemu je maloljetnik uporabom oštrog predmeta nanio lake ozlijede petorici mlađih muškaraca, dok je jedan maloljetnik zadobio tešku tjelesnu ozljedu - izvijestila je virovitička policija.</p><p>Svim ozlijeđenim osobama u Općoj bolnici Virovitica pružena je liječnička pomoć, a teže ozlijeđeni maloljetnik je zadržan na liječenju.</p><p>Iz Ministarstva unutarnjih poslova je pak priopćeno da je privedeni osumnjičenik 17-godišnjak.</p><p>U svom priopćenju MUP također navodi da je za njim bila provedena intenzivna potraga u koju su bili uključeni svi raspoloživi kapaciteti.</p><h2>Ogorčeni mještani se okupili ispred policije</h2><p>Ispred policijske postaje u nedjelju poslijepodne okupilo se pedesetak ogorčenih mještana Voćina, među kojima su roditelji, rodbina i prijatelji izbodenih mladića. Stravičan napad nožem je zgrozio mještane Slatine, a okupljeni ispred policije tražili su odgovore o počinitelju koji je tijekom dana uhićen i priveden.</p>